
Oscar Wilde 


Dublin, 16. listopada 1854. 
- Pariz, 30. studenog 1900. 


Oscar Wilde (punim imenom Oscar  Fingall 
O'Flahertie Wills Wilde) irski je književnik, poglavi- 
to bajkopisac, dramatičar, pjesnik. Napisao je i više 
pripovjedaka, eseja, te jedan fantastični roman 
(Slika Doriana Graya). Rođen je u Dublinu 1854. 
godine, u imućnoj obitelji. Studirao je u Oxfordu, a 
tada počinje i objavljivati pjesme. Ubrzo su postale 
zapažene u književnom svijetu, te se nastanio u 
Londonu i nastavio pisati. Putovao je Europom i 
Amerikom, a u Parizu je upoznao slikare i književnike s kraja 19. stoljeća, s kojima je 
vodio razgovore o smislu i ciljevima umjetnosti, te stilovima i teškoćama pisanja. Bio je 
predstavnik umjetnika koji su smatrali da je umjetnost toliko samostalan fenomen da ne 
postoji ni zbog čega na svijetu osim zbog sebe same (larpurlartizam). Ona je na svoj 
način stvarateljica svijeta. Bio je nekoliko godina urednik časopisa Women's World. U 
osamdesetim godinama 19. stoljeća počinje njegov književni uspon, kad objavljuje 
knjigu bajki Sretni princ i druge priče (1888.), a nekoliko godina kasnije i drugu, s 
naslovom Kuća šipaka (1891.) Najprije ih je počeo pisati za zabavu tijekom studiranja, a 
kasnije ih je nastavio dotjerivati za svoje sinove. U svom konačnom obliku su zapravo 
namijenjene nešto odraslijoj djeci i odraslima. 





Kad se Wilde rodio u Irskoj, Andersen je u Danskoj već dvadesetak godina objavlji- 
vao bajke, crtice i priče, i bio je već vrlo poznat i prevođen. Do tada je bajka već imala 
svoje sjajne sljedbenike i u drugim piscima, primjerice ruskome piscu Puškinu kojemu je 
njegova stara dadilja pričala narodne bajke, a on ih je uobličavao u prekrasne priče u 
stihovima. Wildeove bajke su, poput Andersenovih, vrlo slojevite, a danskog kralja bajki 
vrlo je poštovao. Kad usporedimo Wildeove i Andersenove bajke, zamijetit ćemo kako se 
i u Wildea često nalazi tema prezrene i zanemarene ljubavi malenog i neuglednog bića 
prema nekome tko ima moć, bogatstvo ili vlast - ali ne i osjećajnost. Obojica govore i o 
neosjetljivosti ljudi prema onima koji doživljavaju i trpe nepravde. Obojica vole dugačke 
i bogate opise kojima postižu izvanvremensku atmosferu, a fantastika izvire nerijetko iz 
snova ili zanosnih maštarija na javi. Kraj bajki često je nesretan, napisane su probranim 
riječima i bogate pojmovima iz književnosti i uopće umjetnosti. Likovi mogu biti ne- 

ugledne životinje, biljke ili stvari, pa čak i igračke. U bajci Sretni princ Wilde odaje počast 
Andersenu tako što princ šalje lastavića da u ruke male promrzle djevojčice sa šibicama 
spusti dragi kamen safir, prinčevo oko, a u bajci Ribar i njegova Duša Wilde daje jednu od 
glavnih uloga Maloj Sireni, odnosno slavuju u bajci Slavuj i ruža. Poznato je da su to 
likovi kojima je vječni život udahnuo već Hans Christian Andersen. Međutim, Wildeove 
bajke ovim likovima daju ili epizodnu ulogu (djevojčica), ili fatalnu kad je riječ o nekom 
drugom liku (Mala Sirena i ribar), ili toliko nesretnu da žrtva ostaje besmislena (slavuj). 
Stoga je teško ne naslutiti neku nevolju i tugu u piscu ovih bajki. No, pogledajmo o čemu 
govore. O Sretnom princu napisana je posebna bilješka, stoga ćemo se usredotočiti na 
neke druge Wildeove bajke. Infantkinjin rođendan nadahnut je najvjerojatnije slavnom 
slikom španjolskoga slikara Diega Velazqueza Male dvorske dame (Infantkinje) iz 1656. 
Za dvanaesti rođendan španjolske prestolonasljednice, njezin otac se potrudio prirediti 
joj rođendan prepun iznenađenja, a najveće bi trebalo biti ples nakaznog patuljka kojega 
su njegovi podanici pronašli u šumi. Sam otac ne pojavljuje se na rođendanu svoje kćeri 
jer tuguje za njenom majkom, i sva iznenađenja i veseli nastupi raznih gostiju na dvoru 
ne mogu pobuditi pravu radost u srcu male slavljenice. Kad patuljak shvati da mu se 
smiju i ponovno traže njegovu točku zato što je tako ružan, a ne zato što ih zanima 
njegov ples, srce mu prepukne od žalosti. Nije čudno kad na kraju priče malena infantki- 
nja samo naredi: Neka odsada oni koji dođu igrati se sa mnom nemaju srce. 


U bajci Slavuj i ruža mali slavuj pomaže zaljubljenom studentu stvoriti crvenu ružu 
za njegovu ljubljenu. Pritom umire, jer crvena boja ruže nastala je od krvi iz njegova 
srca. Međutim, djevojka odbija studenta, jer su joj draži dragulji komornikova nećaka, i 
ruža završava u blatu na cesti. Već u početku priče daje se naslutiti da kraj neće biti 
sretan, jer student uopće ne razumije što mu pjeva slavuj, niti je svjestan njegove 
uzaludne žrtve. Ono što često prihvaćamo kao dar, nastalo je velikim odricanjem i 
trudom onoga koji daruje. Mislimo na to kad nas darivaju, poručuje Wilde. 

Sebični div je bajka možda najbliža djeci, jer upravo zahvaljujući njima div je promi- 
jenio svoje ponašanje i svoj život. U divovom vrtu vladaju studen, zima i mraz, tuča i 
sjeverni vjetar. Godišnja doba se ne izmjenjuju, sve dok div ne dopusti djeci da uđu u 
njegov vrt i u njemu se igraju. Ono što činite najmanjima kao da ste učinili meni, već 
davno je poručio Isus Krist. I njega Wilde stavlja u ovu bajku, kao malenog uplakanog 
dječaka kojemu div pomaže da se popne na stablo, i za tu gestu zaslužuje rajski mir. 
Oscar Wilde bio je vrlo duhovit čovjek, poznat po spretnim i zanimljivim odgovorima i 
doskočicama u razgovoru sa suvremenicima. U ovoj bajci odsijeva ta njegova duhovitost, 
naročito kad govori o tome kako je div otišao u posjet prijatelju, Cornwalskom ljudožde- 
ru: Kad je sedam godina prošlo, rekao je sve što je imao, jer on nije od velikih razgovora, i 
odlučio se vratiti u svoj dvorac. 


I u drugim bajkama zaokupljen je ljepotom duha, mogućnošću da se zli izmijene i 
postanu bolji. 


Napisao je roman Slika Doriana Graya (1890.) u kojemu slika stari umjesto Doria- 
na, i pokazuje njegove grijehe i poroke, dok je on neprestano lijep i mlad, sve dok u 

nastupu očajanja glavni lik ne uništi i sliku i sebe. 

Usporedo s uspjehom njegovih bajki i priča, izvođena su na scenama kazališta u 
Engleskoj Wildeova dramska djela Lepeza lady Windermere (1892.), Idealni muž i Važno 
je biti Earnest (1895.) Nakon toga, prema tadašnjim engleskim zakonima, osuđen je na 
dvije godine zatvora zbog veze s lordom Alfredom Douglasom, nakon čega je Wildeova 
karijera počela zamirati. Po izlasku iz zatvora emigrirao je u Francusku i objavio Baladu 
o tamnici u Readingu (1898.), u kojoj je otvorio mnoga pitanja o nečovječnosti prilika u 
tamnicama, doživotnoj i smrtnoj kazni. Oscar Wilde umro je u Parizu 1900. godine. 

Djelo Slika Doriana Graya ekranizirano je u više navrata. Jedan od najslavnijih fil- 
mova je crno-bijeli u režiji Alberta Lewina (1945.). Komediju Važno je biti Ernest u novije 
vrijeme u film je pretočio redatelj Oliver Parker (2002.), a Hrvatsko narodno kazalište u 
Zagrebu imalo ju je na repertoaru 2007. godine u režiji Tomislava Pavkovića. Predstava 
je inače prvi puta izvedena u Londonu 1895. godine, a svoju prvu hrvatsku izvedbu doži- 
vjela je 1910. godine u Zagrebu, dok ju je Mario Kovač 2017. g. režirao u karlovačkom 
Gradskom kazalištu Zorin dom tako da se radnja događa u Karlovcu i Generalskom Stolu. 


kk 


Sretni princ je zanimljiva priča već i zbog obrata koji sadrži. Ljudi mu se najprije dive 
zbog ljepote i vrijednosti u zlatu i dragom kamenju; zbog njegova dostojanstva i uznosi- 
tosti na visokom stupu iznad grada; zbog osjećaja sreće, pravednosti i anđeoskog mira 
koje izaziva njegova ljepota. Čudan je taj utjecaj lijepoga, utjecaj umjetnosti na ljude, kao 
da govori Wilde. 

Potom upoznajemo Lastavića koji se razočarao u ljubavi prema Trski. lako je bila 
lijepa, nije htjela s njime razgovarati ni otputovati. Ljepota nije dovoljna da bi hranila 
postojanu ljubav. Tu je prvi nagovještaj obrata. Tada Lastavić susreće Princa koji je u 
stvarnome životu, kao mladić, bio sretan - ako je užitak sreća. Nije znao za nesreću 
drugih, niti je za nju mario. Pokazat će se da sreća nije jednaka užitku, da je puno veća i 
dublja negoli užitak. U životu lijepoga kipa koji predstavlja Princa otvaraju se nove 
mogućnosti za sreću, onu koja nastaje kad činiš dobra djela. I Lastavić se mijenja. 
Njegova loša iskustva sa dječacima prestaju biti važna kad lepetanjem krila smiri 
groznicu bolesnom šveljinom sinu. Sa svakim novim učinjenim dobrim djelom osjećaj 
sreće sve je jači. 

Priča se gradi gradacijom: Lastavić se neprestano oprašta od Sretnoga princa, a 
ovaj ga neprestano moli da ostane još jednu noć i bude njegov glasnik. Ova ponavljanja 
čitatelj doživljava kao preklinjanje iz očaja. Stoga je visoki emocionalni naboj koji struji 
iz priče. Prinčev očaj duboko dirne Lastavića, i on ne može odoljeti tako iskrenim 
molbama. 

Wilde na poseban način osvješćuje u čitatelja kolika je žrtva Lastavića. Ponajprije 
slikama toploga juga i afričkih zemalja u kojima je Lastavić mogao uživati. Slike Egipta 
sunčane su i tople, prepune egzotičnih detalja, a u Prinčevom gradu počinje studen, 
mraz, sjeverni vjetar i zima. Ovi kontrastni postupci šire se i na opreke bijeda siromaš- 
nih - bešćutnost bogatih. Pod mostom leže dva mala dječaka i zagrlila se da se ugriju. — 
Kako smo gladni! - vele oni. - Ne smijete ovdje ležati - doviknuo im stražar i oni krenuli na 
kišu. 

Wilde na nekoliko mjesta pokazuje koliko ljudi mogu biti okrutni jedni prema dru- 
gima, sebični i neosjetljivi na tuđu patnju. Tim više je potrebno da postoji netko tko tu 
patnju razumije i može ublažiti, poput Sretnoga princa. Stoga Lastavić ostaje. Priča 
princu čudesne priče o južnim krajevima, grijući tako i svoje srce i tijelo. On već zna da 
neće odletjeti u tople krajeve, jer je najčudesnija i najtajanstvenija ljudska bijeda. A 
ljubav je ono što ga drži uz princa. Umjesto u Egipat, Lastavić odlazi u dom Smrti, ali tješi 
Princa kako je smrt samo sestra sna... Ova utjeha proizlazi iz Wildeove igre s pričama iz 
grčke mitologije. Boga sna, Hipnosa, grčki su umjetnici slikali kao dječaka i mladića 
(možemo ga lako zamisliti kao princa) koji svemu živome donosi san, a san oslobađa od 
muka i briga. I Lastavić sniva svake noći između nogu kipa Sretnoga princa. Hipnos je 
brat Tanatu, bogu smrti. Hipnos ima moć nad ljudima i nitko mu se ne može oprijeti. 
Ponekad je ta moć bliska stanju hipnoze. Lastavić je na neki način opčinjen, hipnotiziran 
Sretnim princem, prvo njegovom vanjskom, a onda i unutrašnjom ljepotom: njegovom 
spremnošću da pokloni sve što ima svojim nesretnim podanicima, suosjećanjem nad 
nevoljnicima, potrebom da zaviri u srce drugih. Iz te opčinjenosti, Lastavić prelazi u 
smrt. Ali ona nije teška, baš kao ni snivanje na krilima ljubavi. 


Wilde iskazuje ovom pričom i poštovanje prema Andersenu, kralju bajki. Lastavića 
šalje s dragim kamenom iz svog oka, da usreći malu djevojčicu sa šibicama koja mrzne 
na cesti i boji se da će je otac istući jer nije prodala šibice. Tako joj, makar za tu večer, 
produžava život. I u nekim drugim bajkama Wilde rado spominje motive ili likove iz 
Andersenovih bajki, kako bi im dao nova značenja (Slavuj i ruža, Ribar i njegova Duša). 


Obrat u ponašanju građana nastaje kad Princ prestaje biti lijep izvana, kad uz po- 
moć malenoga Lastavića pokloni sve svoje zlatne listiće i dragulje kako bi učinio dobra 
djela. Ljudi ne vide njegovu unutrašnju ljepotu i daju da se kip rastopi. Od njega ostaje 
srce koje se nije htjelo rastopiti u peći, upravo kao malo srce od kositra koje ostaje od 
Andersenovog postojanog kositrenog vojnika koji je izgorio u kaminu zajedno s dragom 
figuricom plesačice. Ljubav ne prestaje, bez obzira na one koji je ne vide. 


Stoga je prikladna i poanta ove priče, u kojoj Bog moli anđela da mu za raj donese 
dvije najvrednije stvari iz toga grada, a anđeo mu donosi Lastavićevo tijelo i olovno srce 
Sretnoga princa. 


dr. sc. Diana Zalar 

Prije čitanja... 


._ Na portalu e-Lektire za ovo djelo pripremili smo 
audiomamac. Poslušajte ga, ili pogledajte njegov pri- 
jevod na hrvatski znakovni jezik. 


. Promotrite samostalno ili u paru s drugom osobom ovu 
ilustraciju. Opišite je. Sto mislite koga predstavlja? 





Izvor: Wikipedia Commons 

* Što su vrline, a što mane? 


. Razmislite o proteklom tjednu. Prisjetite se tko je bio 
dobar prema vama. Po čemu ste to primijetili? 


Prema kome ste vi bili dobri? Što ste učinili? 
Što znači: činiti dobra djela? Što su to dobra djela? 


Na kraju svakog dana prisjetite se triju lijepih stvari 
koje su vam se dogodile, koje ste vidjeli ili koje su vas 
razveselile. Prisjetite se i dobrog djela koje ste učinili. 
Vodite o tome dnevnik barem sljedećih mjesec dana. 
Nakon mjesec dana ponovo pregledajte svoj dnevnik. 
Sjećate li se svega što je navedeno u dnevniku? 

Sretni princ 


Visoko iznad grada, na uzvišenom stupu, stajao je kip Sretnoga princa. Bio je cijeli 
pozlaćen tankim listićima čistoga zlata, u očima mu sjala dva blistava safira, a dršku 
njegova mača krasio je veliki crveni rubin. 


Svi su mu se uvelike divili. - Lijep je kao vjetrokaz - primijetio je jedan Gradski vi- 
jećnik koji je žudio biti poznat kao stručnjak za umjetnost - samo, ne baš koristan - 
dodao je pobojavši se da će ga ljudi smatrati nepraktičnim, što on uistinu nije bio. 

- Zašto ne možeš biti poput Sretnoga princa? - upitala je majka svog sinčića koji je 
neutješno plakao. 

- Sretni princ ni za čime ne bi plakao. 


- Veseli me što na svijetu postoji netko tako istinski sretan - mrmljao je razočarani 
čovjek gledajući prekrasni kip. 

- Izgleda baš poput anđela - govorila su djeca iz sirotišta izlazeći iz katedrale u 
svojim blistavim baršunastim plaštevima i čistim bijelim košuljama. 

—- Kako znate? - upitao je učitelj matematike - pa vi nikad niste vidjeli anđela. 

- Ah, ali jesmo, u svojim snovima - odgovoriše djeca, a učitelj se nezadovoljno na- 
mrštio jer nije odobravao dječje sanjarenje. 

Jedne noći, iznad grada je letio mali Lastavić. Svi njegovi prijatelji prije šest tjedana 
odletjeli su u Egipat, no on je ostao jer se zaljubio u prekrasnu Trsku. Upoznao ju je u 
rano proljeće dok je letio niz rijeku loveći velikog žutog leptira, i toliko ga je privukla 
njezina vitka figura da je morao zastati kako bi s njom razgovarao. 

— Mogu li te voljeti? - upitao je Lastavić, koji nije nimalo oklijevao, a Trska mu se 
blago nakloni. I tako on stade letjeti oko nje, dodirujući vodu svojim krilima, stvarajući 
srebrne krugove na vodi. To njegovo udvaranje potrajalo je čitavog ljeta. 


- To je besmislena zaljubljenost - cvrkutale su druge lastavice - ona nema novaca, 
a ima previše rođaka - i uistinu je rijeka bila prepuna trske. A onda, s jeseni, sve lastavi- 
ce su odletjele pa se Lastavić osjećao usamljeno, a ljubav prema Trski počela ga je 
zamarati. 


- Ona ne zna razgovarati - rekao je - osim toga, bojim se da je zavodnica jer uvijek 
koketira s vjetrom. — I uistinu, kad god bi vjetar zapuhao, Trska se dražesno klanjala. 

- Uviđam da je stanarica - nastavio je - a ja volim putovati pa bi stoga i moja žena 
trebala voljeti putovanja. 

- Hoćeš li poći sa mnom? - konačno je upitao, ali Trska je odmahnula glavom jer je 
bila privržena svom domu. 

- Ti si se čitavo vrijeme poigravala sa mnom! - vapio je - odlazim do piramida. 
Zbogom! - a zatim je odletio. 


Letio je čitav dan, a navečer je stigao u grad. 

- Gdje ću se smjestiti? - zapitao se. 

- Nadam se da je grad spreman za mene. 

Potom opazi kip na visokom stupu. - Ovdje ću se smjestiti! - uzviknuo je - sjajan 
smještaj s pregršt svježeg zraka - reče i smjesti se tik između stopala Sretnoga princa. 

- Imam zlatnu spavaću sobu - tiho je rekao sam sebi dok se pripremao za spavanje. 
No baš kad je stavio glavu pod krilo, na njega je kapnula velika kap. 

— Čudna stvar! - kliknuo je - na nebu ni jednog oblaka, zvijezde su jasne i sjajne, a 


ipak, pada kiša. Klima sjeverne Europe je uistinu grozna. Trska je voljela kišu, zato što je 
mislila samo na sebe. 


Zatim je kapnula još jedna kap. 

— Čemu služi ovaj kip ako me ne može zaštititi od kiše? - reče Lastavić. - Moram 
pronaći dobar dimnjak. - Potom je odlučio odletjeti dalje. No prije nego je raširio krila, 
kapnula je i treća kap, a kad je pogledao gore vidio je... Što je vidio? 

Oči Sretnoga princa bile su ispunjene suzama što su padale niz njegove zlatne ob- 
raze. Lice mu je tako prekrasno sjalo na mjesečini da se Lastavić ražalostio. 


- Tko si ti? - upitao je. 
- Ja sam Sretni princ. 
- Pa zašto onda plačeš? - pitao je Lastavić. - Sasvim si me smočio. 


- Dok sam bio živ i imao ljudsko srce, nisam znao što su suze - rekao je Princ - jer 
sam živio u palači Sans-Souci, u kojoj tuga nije dozvoljena. Preko dana igrao sam se u 
vrtu s prijateljima, a uvečer sam plesao u velikoj plesnoj dvorani. Vrt je bio okružen vrlo 
visokim zidom, no nisam nikad pitao što je s druge strane jer je sve oko mene bilo divno. 
Moji dvorani zvali su me Sretni princ i uistinu sam bio sretan, ako je užitak sreća. Tako 
sam živio i tako sam umro. A sad kad sam mrtav, postavili su me tako visoko da mogu 
vidjeti svu gadost i jad svoga grada, pa iako mi je srce od olova, ne mogu ništa osim 
plakati. 

- Što, nije od čistog zlata? - rekao je Lastavić za sebe. Bio je previše pristojan da bi 
naglas izgovorio takvu primjedbu. 

- Daleko - nastavio je kip tihim pjevnim glasom - daleko u maloj ulici nalazi se tro- 
šna kućica. Jedan prozor otvoren je, a kroz njega vidim ženu koja sjedi za stolom. Lice joj 

je mršavo i istrošeno, a ruke grube i crvene, izbockane od igle, jer ona je švelja. Veze 
pasiflore na svilenu haljinu za najljepšu dvorsku damu koja će je nositi na sljedećem 
plesu. Na krevetu u kutu sobe leži njezin bolesni sin. Ima vrućicu i želi naranču. Majka 
mu ne može dati ništa osim vode iz rijeke, pa joj sin plače. Lastaviću, Lastaviću, mali 
Lastaviću, hoćeš li joj odnijeti rubin iz mog mača? Moja stopala prikovana su za podnožje 
stupa i ne mogu se pomaknuti. 

- Očekuju me u Egiptu - rekao je Lastavić - svi moji prijatelji lete uz obalu Nila i 
razgovaraju s velikim cvjetovima lotosa. Uskoro će spavati u grobnici Velikoga kralja. 
Kralj leži ondje u svom oslikanom lijesu, umotan u žuto platno, balzamiran travama. Oko 
njegova vrata lanac je od svijetlozelenog nefrita, a ruke su mu poput uvenulog lišća. 


- Lastaviću, Lastaviću, mali Lastaviću, zar ne možeš ostati uz mene jednu večer i bi- 
ti moj glasnik? Dječak je tako žedan, a majka je tako tužna. 

- Mislim da baš i ne volim dječake - odgovorio je Lastavić. - Prošloga ljeta, kad sam 
boravio uz rijeku, dva nestašna dječaka, mlinarevi sinovi, uvijek su na mene bacali 
kamenje. Naravno, nikad me nisu uspjeli pogoditi. Mi lastavice suviše dobro letimo, a 
osim toga, dolazim iz obitelji koja je poznata po svojoj vještini letenja. Ipak, to je znak da 
nemaju poštovanja. 

Ali Sretni princ izgledao je tako tužno da se Lastavić sažalio. 

- Ovdje je jako hladno - rekao je - ali ostat ću uz tebe jednu noć i bit ću tvoj glasnik. 

- Hvala ti, mali Lastaviću - rekao je Princ. 


I tako je Lastavić iskljucao crveni rubin iz Prinčeva mača i u kljunu ga odnio preko 
gradskih krovova. Prošao je preko crkvenog tornja gdje su bili isklesani bijeli mramorni 
anđeli. Prošao je i palaču i čuo zvuk plesa. Prekrasna djevojka izašla je na balkon sa 
svojim dragim. 

- Zvijezde su tako divne - rekao je mladić - a kako je tek divna moć ljubavi! 


- Nadam se da će moja haljina biti dovršena na vrijeme - odgovorila je djevojka - 
naručila sam haljinu s izvezenim pasiflorama, ali švelje su tako spore. 

Preletio je rijeku i vidio svjetiljke što vise na jarbolima brodova. Preletio je i Geto i 
vidio stare Židove kako se cjenkaju i broje novac na brončanim vagama. Konačno je 
došao do trošne kućice i pogledao kroz prozor. Dječak se u vrućici prevrtao po krevetu, a 
majka je zaspala od umora. Ušao je u kuću i ostavio lijepi rubin na stolu pored ženina 
naprska, a potom nježno preletio oko kreveta, hladeći dječakovo čelo svojim krilima. 

- Kako sam se ohladio - rekao je dječak - zacijelo mi je bolje. - Potom je utonuo u 
ugodan san. 

Zatim je Lastavić odletio natrag Sretnom princu i rekao mu što je učinio. 

- Zanimljivo je - primijetio je - sad mi je doista toplo iako je tako hladno. 

- To je zato što si učinio dobro djelo - rekao je Princ, a mali Lastavić počeo je raz- 
mišljati pa je zaspao. Razmišljanje ga uvijek uspava. 

Kad je svanuo dan, Lastavić odleti do rijeke i okupa se. 


- Kakav fantastičan fenomen - rekao je profesor ornitologije dok je prelazio preko 
mosta - lastavica usred zime! 

Napisao je pismo lokalnim novinama. Svi su pričali o tom pismu, bilo je puno riječi 
koje nitko nije razumio. 

- Večeras idem u Egipat - rekao je Lastavić veselo. Posjetio je sve javne spomenike 
i dugo sjedio na vrhu crkvenoga tornja. Kad god bi se pojavio, vrapci bi cvrkutali i 
govorili - kakav naočiti stranac - i zato je uživao. 


Kad je mjesec izašao, doletio je nazad do Sretnog princa. 

- Imaš li kakvu poruku za Egipat? - upitao je. - Upravo krećem. 

- Lastaviću, Lastaviću, mali Lastaviću - rekao je Princ - zar ne možeš ostati sa 
mnom još jednu noć? 

- Očekuju me u Egiptu - odgovorio je Lastavić - sutra će moji prijatelji odletjeti do 
idućeg katarakta. Nilski konji tamo leže pod sitinom, a na velikom granitnom prijestolju 
sjedi bog Memnon. Svake noći motri zvijezde, a kad izađe jutarnja zvijezda, radosno 
uzvikne, a zatim ušuti. U podne žuti lavovi dolaze na obalu piti vodu. Oči su im kao zeleni 
berili, a riču glasnije od katarakta. 


- Lastaviću, Lastaviću, mali Lastaviću - rekao je Princ - daleko na drugoj strani 
grada vidim mladića u sobici na tavanu. Nagnut je nad stolom koji je prekriven papirima, 
a u vrču pored njega nalazi se buket uvelih ljubičica. Kosa mu je smeđa i kuštrava, usne 
rumene kao mogranj, a oči krupne i sanjive. Pokušava dovršiti predstavu za kazališnog 
ravnatelja, ali ne može više pisati jer mu je hladno. U peći nema drva da se ugrije, a od 
gladi je iznemogao. 


—- Ostat ću s tobom još jednu noć - rekao je Lastavić koji je imao istinski dobro srce 
- dainjemu odnesem jedan rubin? 


- Nemam više rubina - rekao je Princ - sve što mi je ostalo su moje oči. One su od 
rijetkih safira koji su doneseni iz Indije prije tisuću godina. Izvadi jedno i odnesi mu. On 
će ga prodati zlataru pa kupiti hranu i drva kako bi završio predstavu. 


- Dragi Prinče - rekao je Lastavić - ne mogu to učiniti. - Zatim je počeo plakati. 
— Lastaviću, Lastaviću, mali Lastaviću, učini kako sam rekao. 


I tako je Lastavić iskljucao Prinčevo oko i odletio u učenikovu sobicu. Bilo je lako 
ući, jer je na krovu bila rupa. Mladić je zario glavu među dlanove pa nije čuo klepetanje 
krila, a kad je podigao pogled, ugledao je prekrasni safir na uvelim ljubičicama. 

- Počinju me cijeniti - uzviknuo je - ovo mora da je od nekog obožavatelja. Sad 
mogu dovršiti svoju predstavu - i izgledao je uistinu sretno. 

Idući dan Lastavić je odletio u luku. Sjeo je na jarbol velikog broda i gledao morna- 
re kako izvlače velike škrinje iz nutrine broda. 


- Povuci, potegni, hej! - vikali su kad bi izvadili svaku škrinju. 

- Idem u Egipat! - vikao je Lastavić, ali nitko nije mario. Kad se mjesec opet poja- 
vio, vratio se Sretnom princu. 


- Došao sam se oprostiti - rekao je. 


- Lastaviću, Lastaviću, mali Lastaviću - rekao je Princ - zar ne možeš ostati još sa- 
mo jednu noć? 

- Zima je - odgovorio je Lastavić - i hladni snijeg uskoro će pasti. U Egiptu sunce 
obasjava zelene palme, a krokodili se sunčaju u blatu i lijeno se ogledaju. Moji prijatelji 
grade gnijezdo u hramu Baalbek, a rumene i bijele golubice ih gledaju i guču. Dragi Prin- 
če, moram te napustiti, ali nikada te neću zaboraviti. Sljedećeg proljeća vratit ću ti dva 
prekrasna dragulja umjesto onih koje si poklonio. Rubin će biti crveniji od najcrvenije 
ruže, a safir će biti plav kao sinje more. 

- Dolje na trgu - rekao je Sretni princ - stoji djevojčica koja prodaje šibice. Sve ši- 
bice pale su joj u jarak i više se ne mogu koristiti. Otac će je tući ako kući ne donese 
novac, pa ona plače. Nema ni cipele ni čarape i gologlava je. Izvadi i moje drugo oko i daj 
joj ga, pa ju otac neće tući. 

—- Ostat ću s tobom još jednu noć - rekao je Lastavić - ali neću ti izvaditi i drugo 
oko. Bit ćeš potpuno slijep. 

- Lastaviću, Lastaviću, mali Lastaviću - rekao je Princ - učini kako sam rekao. 

Lastavić izvadi i drugo Prinčevo oko pa se zaputi s njim. Proletio je iznad djevojčice 
sa šibicama i ispustio dragulj u njezin dlan. 

- Kakvo lijepo stakalce - reče djevojčica pa smijući se potrči kući. 

Zatim se Lastavić vratio Princu. 

- Sad si potpuno slijep, pa ću ostati s tobom zauvijek. 

- Ne, mali Lastaviću - rekao je jadni Princ - moraš otići u Egipat. 

- Ostat ću s tobom zauvijek - reče Lastavić i zaspi do Prinčevih nogu. 


Cijeli idući dan sjedio je na Prinčevu ramenu i pričao mu zgode sa svojih putovanja. 
Pričao je o crvenim ibisima što borave uz obale Nila i hvataju zlatne ribice svojim 
kljunovima. O Sfingi koja je stara koliko i svijeti živi u pustinji i zna baš sve i o trgovcima 
koji polako putuju sa svojim devama i nose jantarne brojanice na rukama. O Kralju 
Mjesečevih planina koji je crn kao ebanovina i klanja se velikom kristalu. O velikoj 
zelenoj zmiji koja spava na palmi i ima dvadeset svećenika koji je hrane kolačima, i 
patuljcima koji plove po velikom jezeru na velikim plosnatim listovima i neprestano 
ratuju s leptirima. 

- Dragi mali Lastaviću - rekao je Princ - pričaš mi o tako velikim divnim stvarima, 
ali veća je od svega patnja muškaraca i žena. Ni jedan misterij nije velik kao nevolja. 
Poleti preko moga grada, mali Lastaviću, i reci mi što vidiš. 


I tako je Lastavić letio preko grada i vidio bogataše kako se vesele u svojim lijepim 
domovima, dok prosjaci sjede ispred vrata. Preletio je mračne uličice i vidio blijeda lica 

gladne djece kako gledaju ravnodušno na mračne ulice. Pod mostom leže dva dječaka, 
zagrljeni kako bi se ugrijali. 

- Kako smo samo gladni! - vikali su. 

- Ne smijete ovdje ležati - viknuo je stražar, pa su se udaljili na kišu. 

Potom Lastavić odleti natrag i ispriča Princu sve što je vidio. 

- Prekriven sam čistim zlatom - rekao je Princ - moraš ga oljuštiti, listić po listić, i 
dati ga sirotinji. Živi uvijek misle da će ih zlato usrećiti. 

Listić po listić skidao je Lastavić sve dok Princ nije ostao potpuno siv i tmuran. Lis- 
tić po listić zlata nosio je Lastavić siromašnima, a lica djece rumenjela su se, pa krenu 
nasmiješeni plesati po ulici. 

- Sad imamo kruha - uzvikivali su. 


Potom je došao snijeg, a nakon snijega i mraz. Ulice su bile obavijene srebrom, tako 
sjajne i blistave. Duge ledenice visjele su s kućnih streha kao kristalni bodeži. Svi su 
hodali u bundama, a dječaci su nosili baršunaste kape i klizali po ledu. 


Jadnom malom Lastaviću bilo je sve hladnije i hladnije, ali nije htio ostaviti Princa, 
jer ga je previše volio. Skupljao je mrvice ispred pekarevih vrata kad nije gledao i 
pokušavao se ugrijati mašući krilima, ali znao je da će naposljetku umrijeti. Smogao je 
još toliko snage da uzleti na Prinčevo rame posljednji put. 

- Zbogom, dragi Prinče - promrmljao je - hoćeš li mi dopustiti da ti poljubim ruku? 

- Drago mi je što napokon ideš u Egipat, mali Lastaviću - rekao je Princ. - Ovdje si 
se predugo zadržao. Ali moraš poljubiti moje usne, jer ja te volim. 


- Ne idem u Egipat - rekao je Lastavić - idem u dom Smrti. Smrt i San dva su brata, 
zar ne? 


Potom je poljubio Prinčeva usta i mrtav pao pred njegove noge. 


U tom trenu zazvoni u kipu snažan prasak, kao da se nešto prelomilo. To je njegovo 
olovno srce prepuklo na pola. Bio je to strahovito gadan mraz. 


Rano idućega jutra gradonačelnik je šetao trgom s gradskim vijećnicima. Kad su 
prolazili pored stupa, pogleda kip i reče - Ajme meni! Kako jadno izgleda Princ! 

- Doista jadno! - govorili su gradski vijećnici koji su se uvijek slagali s gradonačel- 
nikom, a potom su se približili da bolje promotre kip. 

- Rubin mu je ispao iz mača, nema oči i nije više pozlaćen - rekao je gradonačelnik 
- zapravo, nije ništa bolji od običnog prosjaka. 

- Ništa bolji! - složili su se gradski vijećnici. 

- A osim toga, pod nogama mu leži mrtva ptica! - nastavi gradonačelnik. - Moramo 
izdati nalog da je pticama ovdje zabranjeno umirati - i gradski pisar to zabilježi. 

I tako su srušili kip Sretnoga princa. 


- Sad kad više nije lijep, nije niti koristan - rekao je profesor likovnog. 

Zatim su kip otopili u talionici, a gradonačelnik je održao skupštinu kako bi odlučili 
što će napraviti s metalom. 


—- Naravno, potrebno je podići novi kip - rekao je - pa neka bude moj. 
— Moj! - odvrati svaki gradski vijećnik te se posvađaju. 
Zadnje što sam čuo je da se i dan danas svađaju. 


— Čudna stvar! - rekao je nadglednik u ljevaonici. - Ovo polomljeno olovno srce ne 
topi se u vatri. Moramo ga baciti. 


Stoga su ga bacili na smetlište gdje je ležao i mrtvi Lastavić. 

- Donesi mi dvije najdragocjenije stvari iz ovoga grada - rekao je Bog jednom svo- 
jem anđelu i anđeo mu donese olovno srce i mrtvu pticu. 

- Dobro si odabrao - reče Bog - jer u mom će rajskom vrtu ova ptičica zauvijek 
pjevati, au mom zlatnom gradu vječno će me hvaliti Sretni princ. 

Metodički 
instrumentarij 


dr. sc. Vladimira Velički 


Razmisli i stvaraj 


. Sretni princ kao i ostale priče iz ove zbirke nazivaju se suvreme- 
nim bajkama. Pojasnite zbog čega. 


. Zašto se Sretni princ upravo tako zove? Kakav je on bio prije 
nego što je umro? 


e Gdje se odvija radnja ove bajke? 
. Zašto je kip plakao? 


* Što mislite, zašto je Sretni princ uz Lastavićevu pomoć činio do- 
bra djela? Koja su sve dobra djela učinili? 


e Kako se Lastavić osjećao nakon što je učinio dobro djelo? Kako 
se vi osjećate kad učinite neko dobro djelo? 


. Lastavić je Sretnome princu opisivao Egipat. Pronađite u tekstu 
tri opisa Egipta i prepričajte ih u razredu ili napravite kratki zapis 
opisa. 


* Iz koje vam je bajke poznate djevojčica sa šibicama. Tko ju je 
napisao? 

Što mislite, zašto je Oscar Wilde u ovoj bajci spomenuto djevoj- 
čicu sa šibicama? (Ako se ne možete dosjetiti, provjerite u bilješ- 
ki o piscu!) 


Što je Lastavić odnio djevojčici? 
U kojem se godišnjem dobu odvija ova bajka? 


Koji se likovi spominju u ovoj bajci? Povežite imena likova s nji- 
hovim vrlinama (poželjnim osobinama) ili porocima odnosno sla- 
bostima (nepoželjnim osobinama). 


Koje su tri najdragocjenije stvari iz prinčevoga grada? Pojasnite 
zašto! 


Prepišite tri mudre misli koje su vam se najviše svidjele. 


Kad biste trebali izdvojiti poruku ili glavnu misao ovoga djela, 
kako bi ona glasila? 


Po čemu se novinski članak razlikuje od pripovijetke? Preradite 
ovu bajku tako da postane novinski članak. 


Zamislite koliko bi bolji svijet bio kad bismo za svako dobro djelo 
koje netko nama napravi, mi usrećili troje drugih ljudi. To bi mo- 
glo izgledati ovako: prijatelj s tobom podijeli svoj sendvič jer si ti 
svoju užinu zaboravio kod kuće. Nakon toga ti jednom drugom 
prijatelju posudiš olovku, nepoznatoj starici pomogneš prijeći 
preko prometne ulice, a gospođi koja nosi pune ruke vrećica iz 
trgovine pridržiš vrata. Svatko od ovih troje ljudi treba iza toga 
učiniti tri dobra djela nekim drugim ljudima i tako dalje, i tako 
dalje... Pokušajte izračunati koliko će se brzo dobro širiti svije- 
tom. Koliko bi ljudi u jednome danu na ovaj način moglo biti 
usrećeno? Koliko ljudi za tjedan dana? Za mjesec dana? Za 
godinu? 


Pogledajte ili poslušajte film Kindness boomerang i porazgova- 
rajte o njemu: 


https://www.youtube.com/watch?v=nwAYpLVyeFU 

NAUČI, TO JE VAŽNO 


SUVREMENE BAJKE govore o problemima modernog društva. 
Njihova je radnja nestvarna kao i radnja starijih bajki, no smještena 
je u suvremeno doba. 


ETIČKA KARAKTERIZACIJA je opisivanje pozitivnih ili negativnih 
osobina lika u književnom djelu. 

Poticaji za daljnji rad 


Prvo izdanje ove bajke objavljeno je 1888. godine u knjizi s na- 

slovom The Happy Prince and Other Tales (David Nutt, London, 

1888.). Bila je otisnuta u svega 1.000 primjeraka. Ilustrirana je 

prekrasnim, uglavnom crno-bijelim ilustracijama Waltera Cranea 
i Jacomba Hooda. Pronađite na internetu više informacija o tom 

izdanju! Saznajte nešto o načinima tiskanja knjiga u to doba. 


Preslik tog prvog izdanja s ilustracijama u digitalnom formatu 
možete pogledati na stranici projekta Wikisource, na ovoj 
poveznici: 


https://en.wikisource.org/wiki/The_Ha Prince _ and Other Ta 
les 


. Ta zbirka sadrži još četiri bajke: Slavuj i ruža, Sebični div, Odani 
prijatelj i Znamenita raketa. Posudite knjigu u knjižnici i pročitaj- 
te ih! 


Davne 1978. godine napravljena je audio-bajka Sretni princ. 
Poslušajte ju samostalno ili s prevoditeljem na znakovni jezik i 
usporedite s originalnim tekstom. 


https://www.youtube.com/watch?v=EEfYaGRwGfA 


Pripremite vlastitu verziju bajke, koristeći se različitim načinima 
predočavanja (pisani oblik, usmena prezentacija, dramatizacija, 
slikovni prikaz i dr.). 


Poslušajte zvučnu knjigu Sretni princ. Pročitao ju je Hrvoje Zalar. 
Nakon toga poslušajte i audio-bajku iz 1973. godine. Usporedite 
te dvije izvedbe. 


Iz gline ili drugog materijala izradite kip, ili nacrtajte sretnog 
princa. Napravite razrednu izložbu. 

6. Sretni princ i sve ostale pripovijetke iz Wildeove zbirke The Hap- 
py Prince and Other Tales na ovoj su poveznici dostupni kao zvu- 
čna knjiga: 
https://www.audiobooks.com/audiobook/the-ha -prince-and- 


other-tales/177443 


Na internetu se može pronaći još mnogo drugih verzija. 

Rječnik 


Baalbek - antički grad u današnjem 
Libanonu, poznat po kompleksu veli- 
čanstvenih hramova iz rimskog doba (u 
antici zvan Heliopolis) 

beril (grč.) - vrsta plavozelenog dragog 
kamena 


ebanovina - vrsta crnoga drveta 


Geto - nekad odvojeno gradsko područ- 
je u kojemu su živjeli Židovi, razdvojeni 
od kršćana; naziv dolazi od venecijanske 
četvrti Ghetto; u prenesenom značenju 
geto znači dio grada u kojemu živi bilo 
koja diskriminirana manjina, odvojeni 
prostor i sl. 


ibis (grč.) - vrsta crvenkaste močvarne 
ptice koju su Egipćani smatrali svetom 


jantar (rus.) - žuto-smeđi dragi kamen 
koji je nastao od smole 


katarakt (grč.) - plitki dijelovi rijeke Nil 
koji nisu plovni zbog brzaca, stijena i 
riječnih otočića; na gornjem toku rijeke 
Nil ima ih ukupno pet, a drugi katarakt 
nalazi se uzvodno od Abu Simbela (u 
današnjem Sudanu) 


Memnon - u starogrčkoj mitologiji sin 
egipatskog kralja Titona i boginje Eos 

(Zore), etiopski kralj; u trojanskom ratu, 
budući da mu je kralj Prijam bio stric, 
borio se na strani Troje, a pogubio ga je 
Ahilej; nakon toga Zeus je njegov pepeo 
pretvorio u jato ptica 

Mjesečeve planine - legendarne planine 
za koje se mislilo da se nalaze na izvoru 
rijeke Nil negdje u istočnoj Africi, budući 
da se sve do konca 19. stoljeća nije točno 
znalo gdje ta velika rijeka izvire 
mogranj - šipak, nar 


nefrit (grč.) - vrsta poludragog kamena, 
žad 


ornitologija (grč.) - znanost o pticama 


pasiflora (lat.) - biljka povijuša bijelih 
cvjetova, »gospodinova kruna«, »Kristov 
cvijet« 


rubin (grč.) - vrsta dragog kamena 
crvene boje 


safir (grč.) - vrsta dragog kamena 
tamnoplave boje 

Sans-Souci (franc. »bez brige«) - palača 
u blizini Potsdama u Njemačkoj, podig- 
nuta 1745-1747. godine za pruskog 
kralja Fridrika Velikog 

sitina - rogoz, trska 

